Mədəniyyət (qəzet)

Mədəniyyət — Azərbaycan Respublikasının Mədəniyyət Nazirliyinin rəsmi qəzeti.

"Mədəniyyət" qəzetinin ilk sayı 1991-ci ilin 2 yanvar tarixində nəşr olunub. Qəzetin təsisçisi Azərbaycan Respublikası Mədəniyyət Nazirliyidir. Nazirliyin mətbu orqanı kimi nəşrin başlıca vəzifəsi Azərbaycanda mədəniyyət sahəsində həyata keçirilən dövlət siyasətini işıqlandırmaq, bu sahədə görülən işləri ictimaiyyətə çatdırmaqdır.

 Tarixi 

“Mədəniyyət” qəzetinin ilk sayı 2 yanvar 1991-ci ildə nəşr olunub. Nəşrin yaradıcısı və ilk baş redaktoru görkəmli şair, publisist Şahmar Əkbərzadə (1941–2000) olub.

Qəzetin elektron versiyası — "medeniyyet.az" saytı 2008-ci ilin oktyabrında yaradılıb. 

“Mədəniyyət” qəzetinin çapı 2024-cü ilin sonunadək davam edib. Sonuncu – 2161-ci sayı 2024-cü il dekabrın 27-də işıq üzü görüb.

2025-ci ildən redaksiya fəaliyyətini elektron formatda – "medeniyyet.info.az" saytı üzərindən davam etdirir.

 İstiqaməti və məzmunu 

Azərbaycanın mədəni həyatının müxtəlif sahələri – teatr, musiqi, kino, rəssamlıq, heykəltəraşlıq, xalq yaradıcılığı və tətbiqi sənətlər, eləcə də mədəni irs, tarix və ədəbiyyatımız, folklor, aşıq yaradıcılığı, habelə muzey, kitabxana və digər mədəniyyət müəssisələrinin fəaliyyəti qəzetin səhifələrində əksini tapır. Bundan əlavə, dünya mədəniyyətinin diqqətçəkən olayları, Azərbaycanın beynəlxalq mədəni əlaqələri, milli adət–ənənələr və mənəvi dəyərlər, mədəniyyətlərarası dialoq, mədəni müxtəliflik kimi mövzular qəzetin gündəm mövzularını təşkil etməkdədir.

Qəzet həftədə iki dəfə (çərşənbə və cümə günləri) çıxır.

 İstinadlar 

 Xarici keçidlər 
Kateqoriya:Azərbaycan qəzetləri